"Mavoko na tiforoko ku rhange ku endliwa mavoko Hasi, jaha ra mina. Hambi munhu u dya hi foroko, hambi u dya hi mavoko hinkwaswo swi ya khwirini." "Dyana hi foroko wena loko u swi lava kambe hina hi tidyela hi mavoko."Ku vula Manana Deutshe. Na mina ndzo dya hi mavoko! Ekerekeni na kona a ku ri kahle. A ku ri na Vantima laha na lahaya. A ndzi swi twanga leswi a va chumayela hi swona. Miehleketo ya mina a yi ri ka Lynette. Loko hi xika emovheni Tatana na Manana Deutshe va khomanile hi mavoko, va nghena etempeleni. Lynette u tile a ta nghenisa voko ra yena eka ra mina, na hina hi nghena ekerekeni tanihi nuna na nsati. Leswi swi khumbile miehleketo ya mina ngopfu. Vunghana bya mina na Lynette a byi nga ha ri vunghana ntsena.A byi hundzukile vuxaka. Tolweni wa haseni a hi nga tivani; tolweni a hi nga tolovelanangi; tolo a hi ri vanghana; namuntlha hi maxaka.